ভিন্‌ রাজ্য থেকে আসা টাকার হিসেবের সব নথি মূলত মিডল্যান্ড পার্কের অফিসেই রাখা হয়েছিল বলে জেরায় জানান দেবযানী। প্রাথমিক পর্যায়ে ওই অফিসে তল্লাশি অভিযান চালিয়েছিলেন সিটের তদন্তকারীরা। প্রায় সব ক্ষেত্রেই দেবযানীকে নিয়েই তল্লাশি অভিযান চালান তাঁরা। ওই অফিস থেকে প্রচুর নথি বাজেয়াপ্ত করা হয়েছিল। শুধু দেবযানী নয়, একবালপুরের বাসিন্দা সারদা গোষ্ঠীর এক মহিলা অ্যাকাউন্ট্যান্টকেও জেরা করা হয়েছে। ওই মহিলাকে নিয়েও সারদা বিভিন্ন অফিসে তল্লাশি অভিযান চালিয়েছিল সিট। দেবযানীর বক্তব্যের সঙ্গে ওই মহিলা অ্যাকাউন্ট্যান্টের বয়ান মিলে যাচ্ছে বলে সিবিআই তদন্তকারীদের দাবি।